Je Huguete, fame çay en arriers Perret, de Cernens, et je Haymonins, fiz de ladite Huguete, faisons savoir à touz... que nous vendons, baillons et quittons à la noble dame Lore, fame çay en arriers le noble baron Jehan, comte de Bourgoigne et signour de Salins, tel droit et tel raison que nous avons, ne poons ne devons avoir ou mès es Magret, qui siet ou terretoire de Loncochon, en homes, en autres choses muebles et non muebles. Et vendons encor et baillons et quittons à ladite dame tel droit et tel raison con nos avons, ne poons ne devons avoir en corvées, en cherrues dou val de Meges, pour vint livres de viennois bons et loiaux, lesquex nous avons eu et receu de ladite dame en bons deniers nombrez et desquex nous nos tenons pour bien paiez... En tesmoignaige de ceste chose, à nostre priere et à nostre requeste, li religious et honestes abbes dou Lac-de-Carnens a mis son seal pendant en ces lettres... Ce fut fait l’an Nostre Signour qui corroit per mil CC et septante et trois, ou mois de fevrier.